買船至演平拜建康劉公墓下遂入城假館梅山堂感涕有作
作者：朱熹
朝代：宋

paragraphs: 維舟新曆口，步上秣陵阡。
高丘忽嵯峨，宿草迷荒烟。
拜起淚再滴，哀哉不能言。
驅車且復東，借此虛堂眠。
念昔堂中人，經營幾何年。
一旦舍之去，千秋不言還。
露井益清渫，風林更修鮮。
思公獨不見，涕下如奔川。
感慨西州門，愴悢山陽篇。
晤嘆日隠樹，悲歌月當軒。
堂堂忠孝心，終古諒弗諼。
尚與吳門子，歸來故山巔。